ก.ล.ต.ถอนไลเซ่นส์อดีตพนักงาน “เอไอเอ” นาน 5 ปี ฐานยักยอกเงินเบี้ยประกัน unit link
ก.ล.ต.ถอนไลเซ่นส์อดีตพนักงาน "เอไอเอ" นาน 5 ปี ฐานยักยอกเงินเบี้ยประกัน unit link
ก.ล.ต.ถอนไลเซ่นส์อดีตพนักงาน "เอไอเอ" นาน 5 ปี ฐานยักยอกเงินเบี้ยประกัน unit link
24 ก.พ. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ลงโทษผู้แนะนำการลงทุนราย นายเฉลิมวุฒิ สนอุป ขณะกระทำผิดสังกัดบริษัท เอไอเอ จำกัด ฐานไม่ปฏิบัติหน้าที่หรือให้บริการด้วยความซื่อสัตย์สุจริต ทำให้ลูกค้าได้รับความเสียหาย โดยมีลักษณะต้องห้ามของบุคลากรในธุรกิจตลาดทุน ส่งผลให้ไม่สามารถเป็นบุคลากรในตลาดทุนเป็นเวลา 5 ปี
โดย ก.ล.ต. ได้รับรายงานสรุปข้อร้องเรียนของลูกค้าจากบริษัท เอไอเอ จำกัด และตรวจสอบข้อเท็จจริงเพิ่มเติมพบว่า นายเฉลิมวุฒิ ทุจริตยักยอกเงินค่าเบี้ยประกันภัยปีต่อกรมธรรม์ประกันชีวิตควบการลงทุน (unit link) ที่ได้รับจากลูกค้า 2 ราย โดยไม่ได้นำส่งเงินค่าเบี้ยประกันภัยดังกล่าวให้แก่บริษัท และนำเงินไปใช้ประโยชน์ส่วนตัว เป็นเหตุให้กรมธรรม์ขาดอายุและความคุ้มครอง
สำหรับการกระทำที่มิชอบต่อทรัพย์สินของผู้ลงทุนดังกล่าว เข้าข่ายการไม่ปฏิบัติหน้าที่หรือให้บริการด้วยความซื่อสัตย์สุจริต เนื่องจากไม่ปฏิบัติตามประกาศคณะกรรมการกำกับตลาดทุน ก.ล.ต. จึงกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนรายนายเฉลิมวุฒิเป็นเวลา 5 ปี มีผลตั้งแต่วันที่ 25 กุมภาพันธ์ 2563
ทั้งนี้ ก.ล.ต. ขอเตือนว่า ผู้ลงทุนจะต้องตรวจสอบใบเสร็จหรือหลักฐานในการชำระเงินทุกครั้งว่าออกโดยบริษัทที่ให้บริการ และในกรณีที่เป็นการตกลงซื้อผลิตภัณฑ์การลงทุนนอกที่ทำการของผู้ให้บริการ ผู้ลงทุนไม่ควรชำระด้วยเงินสด แต่ควรโอนเงินเข้าบัญชีของบริษัทที่ให้บริการโดยตรง เพื่อลดโอกาสที่จะได้รับความเสียหาย